32010D0646(01)
L 281/98
SLUŽBENI LIST EUROPSKE UNIJE
26.10.2010.
ODLUKA KOMISIJE
od 26. listopada 2010.
o produljenju razdoblja valjanosti Odluke 2002/499/EZ u pogledu prirodno ili umjetno uzgojenih patuljastih biljaka Chamaecyparis Spach, Juniperus L. i Pinus L. podrijetlom iz Republike Koreje
(priopćena pod brojem dokumenta C(2010) 7281)
(2010/646/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno njezin članak 15. stavak 1.,
budući da:
(1)
Odlukom Komisije 2002/499/EZ od 26. lipnja 2002. o odobrenju odstupanja od određenih odredaba Direktive Vijeća 2000/29/EZ s obzirom na prirodno ili umjetno uzgojene patuljaste biljke Chamaecyparis Spach, Juniperus L. i Pinus L. podrijetlom iz Republike Koreje (2) ovlašćuju se države članice za predviđanje odstupanja od članka 4. stavka 1. Direktive 2000/29/EZ u pogledu biljaka Chamaecyparis Spach, Juniperus L. i Pinus L., osim ploda i sjemena, podrijetlom iz Republike Koreje, za ograničena razdoblja i u skladu s posebnim uvjetima.
(2)
Odstupanja odobrena Odlukom 2002/499/EZ bila su vremenski ograničena, a rokovi predviđeni u toj Odluci produljeni su odlukama Komisije 2005/775/EZ (3) i 2007/432/EZ (4).
(3)
Budući da se okolnosti koje opravdavaju ta odstupanja još uvijek primjenjuju i ne postoje nove informacije zbog kojih bi trebalo revidirati posebne uvjete, odobrenje za odstupanja trebalo bi produljiti. Osim toga, iskustva su stečena iz informacija koje su države članice prikupile u skladu s člankom 2. Odluke 2002/499/EZ, kao i na temelju kontakata s Republikom Korejom. Nadalje, ovom su Odlukom uspostavljeni odgovarajući mehanizmi kojima se osigurava praćenje uvjeta primjene odstupanja. Stoga je potrebno produljiti odobrenja za odstupanja dodijeljena u ovoj Odluci za razdoblje dulje od onih koja su dodijeljena prethodnim odlukama, to jest do 31. prosinca 2020.
(4)
Međutim, iz fitosanitarnih razloga, uvoz prirodno ili umjetno uzgojenih patuljastih biljaka Juniperus L. podrijetlom iz Republike Koreje trebalo bi provesti samo tijekom određenog razdoblja svake godine do 31. prosinca 2020.
(5)
Odluku 2002/499/EZ bi stoga trebalo na odgovarajući način izmijeniti.
(6)
Mjere predviđene ovom Odlukom u skladu su s mišljenjem Stalnog odbora za biljno zdravstvo,
DONIJELA JE OVU ODLUKU:
Članak 1.
Odluka 2002/499/EZ mijenja se kako slijedi:
1.
U prvom i drugom stavku članka 2., riječi „1. kolovoza svake godine od 2005. do 2010.” zamjenjuju se riječima „1. kolovoza svake godine”.
2.
Tablica u članku 4. zamjenjuje se sljedećom tablicom:
„Biljke
Razdoblje
Chamaecyparis
1.1.2011.-31.12.2020.
Juniperus
od 1.11. do 31.3. svake godine do 31.12.2020.
Pinus
1.1.2011.-31.12.2020.”
Članak 2.
Ova je Odluka upućena državama članicama.
Sastavljeno u Bruxellesu 26. listopada 2010.